khistorydata/jeongjo-sjw-relations huggingface dataset:
정조 0년
丙申九月初一日四更一點。上詣孝明殿。親祭入侍時。左承旨李義翊。右承旨鄭民始。左副承旨李秉鼎。假注書柳孟養吳泰彦。記注官金鳳顯。記事官卜台鎭。以次侍立。上具衰服。步詣孝明殿。上曰。追到執事推考。出榻敎又命書傳敎曰。諸執事入就位。而齋宿齋郞。尙未待令。殊極未安。齋郞禁推。以入直玉堂塡差。上就板位哭四拜。諸執事獻官入就位。通禮啓請行禮。上詣盥洗位。盥手拭手。仍詣尊所。義翊酌酒。民始受酒。上詣神位前跪。義翊奉香。秉鼎奉爐。上三上香。執酌獻酌。大祝金履正讀祝訖。上降板位哭四拜。亞獻官左議政金尙喆。終獻官右議政鄭存謙。如禮獻酌。上詣望燎位。大祝焚祝文。通禮白禮畢。上出齋殿。釋衰服。具視事服乘輿時。義翊奏曰。莫重祝文。誤讀一字。大祝金履正推考。何如。上曰。依爲之。出擧條命書傳敎曰。纂輯之役。不可無李鎭衡。而復命之期。又在不遠。且予亦有商量者。姑先抄出。更待下敎。上曰。左右相判尹入侍。尙喆存謙及判尹蔡濟恭進伏。上命民始。書傳敎曰。嗟我民斯之困瘁極矣。予自卽阼以來。懷保之心。軫恤之念。耿耿在中。未嘗須臾而少忽也。凡可以蘇民力而祛民瘼。則汲汲若救焚拯溺。幾欲忘寢與食。此予所以向有苟利於民。肌膚何惜之敎者也。宮納之爲民害者。累百年于玆矣。無賴之輩。憑藉宮家之勢。橫行列邑。侵虐下民。或勒徵於已陳之處。或加斂於元額之外。膏腴之地。盡屬宮庄。黎庶之命。殆繫差任。剝膚椎髓。害及鷄犬。督納之期。嚴於上供。追呼之令。急於官威。命吏莫敢誰何。蒼生無處控訴。哀彼民斯。何以聊生。每一念至。若恫在己。爲治之道。自家而國。庶政尙然。況爲斯民無窮之弊者乎。從今以後。各宮房田結。自本邑直納戶曹。戶曹劃給宮房。而宮奴道掌之差送。加稅橫斂之弊源。一切革罷。其他應行條件。方令廟堂之臣。講定節目。欲以爲永久遵行之道。先此布告。預令知悉。其令政院。將予草敎措辭。下諭于諸道監司兩道留守。上謂左右相判尹曰。無欠處乎。尙喆存謙濟恭曰。極盡矣。上曰。中官背立於侍衛。當該中官禁推。出榻敎上還大內。諸臣以次退出。
정조 0년
丙申九月初一日巳時。上御尊賢閣。兵房承旨入侍時。右承旨鄭民始。假注書吳泰彦。記注官金鳳顯。記事官卜台鎭。以次進伏訖。上曰。同副出去乎。民始曰。姑不出去矣。上曰。左右相來待否。民始曰。已傳諭而姑未入來也。上曰。今番科儒入場之數。爲幾何耶。對曰。不才者初不入。似不多矣。而得參初試後。殿試時若有曳白者。則似當有論罪之處分矣。上曰。然矣。殿試時明政殿。當不狹窄耶。直赴人。當使坐於臺上矣。日昨所下宮結傳敎。見者謂何。對曰。皆心悅誠服矣。上命書傳敎曰。刑曹方有擧行之事。呈告參判改差。其令口傳差出。待下批牌招察任。又曰。慈慶堂營建郞廳鄭志儉來待。出榻敎諸臣以次退出。
정조 0년
丙申九月初一日午時。上詣孝明殿。晝茶禮親祭入侍時。左承旨李義翊。右承旨鄭民始。左副承旨李秉鼎。假注書吳泰彦。記注官金鳳顯。記事官卜台鎭。以次侍立。上具衰服。步詣孝明殿。行晝茶禮。上曰。當該引儀推考。出榻敎出次。命秉鼎書傳敎曰。科試何等重大。而如是違牌。分義道理。極爲未安。試官違牌人。一倂推考。更爲牌招。堂上以下違牌人。一體只推。更爲牌招。監試官違牌人亦只推。更爲牌招。諸臣以次退出。
정조 0년
丙申九月初一日未時。上御尊賢閣。都承旨入侍時。都承旨洪國榮。假注書吳泰彦。記注官金鳳顯。記事官卜台鎭。以次進伏訖。上命書傳敎曰。此科卽先大王末命也。凡今臣子。豈忍若是違牌。雖有再牌違牌者。皆令勿施。以此嚴飭。又命書傳敎曰。有下敎事。三司諸臣。竝牌招入侍。又曰。大臣晝講同爲入侍。出榻敎諸臣以次退出。
정조 0년
丙申九月初一日申時。上御興政堂。晝講入侍時。知事李重祜。特進官李在協。參贊官鄭民始。侍讀官李儒慶。檢討官尹行修。假注書吳泰彦。記注官金鳳顯。記事官卜台鎭。宗臣鶴林君焴。武臣許𣷯。左議政金尙喆。右議政鄭存謙。判尹蔡濟恭。大司諫李敬玉。掌令具修溫。獻納李枰。修撰金履正。副修撰李秉模。以次進伏訖。上讀春秋。自三月公及邾儀父。至夏五月鄭伯竝註讀訖。儒慶自秋七月天王。至九月及宋。竝註讀奏。上又讀儒慶所讀之章。竝註訖。儒慶以特貶書名。有深意之義仰奏。履正以私相要誓。致成傾危。此豈非所可深警之意仰奏。上問于經筵。重祜曰。春秋一字。皆寓深戒矣。在協民始曰。晝講之必以春秋者。豈無意義乎。更加猛省焉。儒慶以玉堂無春秋冊子之意仰奏。上曰。戶曹有春秋三件云。玉堂取來見之爲可矣。經筵先退。尙喆存謙進伏。上命書傳敎曰。法者。天下平也。雖以人君之尊。操生殺之威。決不可以一毫私意。參錯於其間。有所低仰於好惡也。惟視其罪之淺深。而法以之輕重焉。是以斷死罪。未死而必捧結案。旣死而必準律文者。卽我朝四百年不易之常典也。向者一罪囚之援用東鼎之例。兩賊魁之旁照耉輝之律者。雖出於一時嚴懲討之意。而實非先王寧失不經之義也。噫。讎如尙魯聖國。逆如商輅翔雲。而顧不可以私意而參錯。以好惡而低仰。予則曰。固無間然矣。兩賊之若是用律。此豈法者天下平之義乎。自今以後。未結案而用逆律者。身已死而追施孥籍者。結案於次律。而請加極律者。一倂除之。上謂左右相曰。卿等進前。三司亦進前。聽予所諭。今此傳敎。實出於欽恤之意也。又命書傳敎曰。旣知其非。何嫌銷刻。處分之在於先朝者外。一竝依此受敎施行事。分付法府。上曰。副提調持加減心腎湯入侍。出榻敎副提調洪國榮。醫官慶絢。持湯劑進伏。上進御。命書傳敎曰。大司憲具㢞。事勢似然。許遞。監試之人。與司諫踏下代。政官牌招開政。大司諫李敬玉。掌令具修溫。獻納李枰。副校理李儒慶。修撰金履正。副修撰尹行修李秉模曰。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。上曰。不允。請門黜罪人韓翼謩。中途付處。措辭見上上曰。不允。敬玉曰。請麟漢厚謙。亟施孥籍之典。上曰。俄下傳敎。不啻丁寧。何請兩賊孥籍乎。敬玉曰。兩賊亘古所無。雖有聖敎。而不可遽停孥籍之啓矣。上曰。俄以法不可低仰之意。有所下敎。則諫長之如是爭執。誠非矣。敬玉曰。臣年紀衰邁。知識鹵莽。本不合於淸朝耳目之任。而見叨是職。沐浴義重。他不暇顧。冒沒登筵。及至傳啓之際。奏對失措。致勤責敎。臣之不職之失。於是益著。其何可一刻晏然於臺次乎。請命遞斥臣職。上曰。不爭於聖國尙魯之事。而强爭此麟謙兩賊之啓。然則予之讎聖國尙魯之心。不如爾等之讎麟漢厚謙之心乎。未可曉也。勿辭。亦勿退待。儒慶履正行修秉模曰。大司諫李敬玉所奏。低仰於用法之說。已極駭然。且其傳啓之際。擧措顚倒。大失臺體。請大司諫李敬玉罷職。上曰。依啓。修溫枰曰。臣等。才識鹵莽。言議巽軟。本不合於淸朝耳目之任。而當此嚴懲討之日。他不暇顧。章皇出肅矣。今於筵中。得伏見傳敎下者。以法者天下平之意。爲後世不易之常典。十行絲綸。至公無私。臣等。不敢有所低仰於關石之典。故相議停當之際。自爾葛藤。致損臺體。臣等。何敢一刻晏然於職次乎。請命遞斥臣等之職。上曰。旣知諫長之非。勿辭。亦勿退待。修溫枰儒慶履正行修秉模曰。請領府事金尙福。爲先削奪官職。門外黜送。措辭見上上曰。不允。修溫枰曰。請巨濟府荐棘罪人尹養厚。亟令王府。拿鞫嚴問。快正王法。措辭見上上曰。不允。請穩城府定配罪人趾海。濟州牧定配罪人纘海。更令王府。拿鞫嚴問。夬施當律。措辭見上上曰。不允。請薪知島定配罪人敬彬。熊川縣定配罪人成運。亟令王府。更爲拿鞫得情。措辭見上上曰。不允。請還寢尹象厚放歸田里之命。仍施絶島定配之典。措辭見上上曰。不允。請洪樂任。亟命王府。拿鞫嚴問。措辭見上上曰。亟停勿煩。修溫枰曰。麟謙兩賊。卽振古所無之惡逆。而伊時發配之際。旣不能爭執。亦未得取招結案。則到今孥籍之追施。果有違於率舊章之聖意。而其在嚴懲討之義。不可置法於其身而止。請麟謙諸子。一倂遠地定配。上曰。依啓。修溫曰。請大靜縣爲奴罪人金壽賢。依律處斷。措辭見上上曰。不允。請鏡城府定配罪人洪述海。依律處斷。措辭見上上曰。不允。請東萊府定配罪人元義孫。依律處斷。措辭見上上曰。不允。請副司直洪龍漢。遠地定配。措辭見上上曰。不允。請罷乙未五月庭試榜。措辭見上上曰。不允。請鏡城府定配罪人尹彝復。依律處斷。措辭見上上曰。不允。請爲奴罪人河翼龍金重得。亟命王府。拿鞫得情。夬正王法。措辭見上上曰。不允。請放逐罪人安大濟。更令王府。拿鞫得情。措辭見上上曰。不允。請權正欽。卽令王府。拿鞫嚴問。措辭見上上曰。不允。請朔州府定配罪人若鍊。更令王府。拿鞫得情。措辭見上上曰。不允。請河東府定配罪人李克生。依律處斷。措辭見上上曰。不允。枰曰。請南海縣圍籬安置罪人具庠。更令王府。嚴鞫得情。夬正王法。措辭見上上曰。不允。請大靜縣爲奴罪人金壽賢。更令王府。拿鞫嚴問。依律處斷。措辭見上上曰。不允。請旌義縣荐棘罪人尹泰淵。亟令王府。拿鞫嚴問得情。夬正王法。措辭見上上曰。不允。請爲奴罪人河翼龍金重得。亟命王府。拿鞫得情。夬正王法。措辭見上上曰。不允。請權正欽。亟令王府。拿鞫嚴問。措辭見上上曰。不允。諸臣以次退出。
정조 0년
丙申九月初一日酉時。上御尊賢閣。右承旨入侍時。右承旨鄭民始。假注書吳泰彦。記注官金鳳顯。記事官卜台鎭。以次進伏訖。上命書傳敎曰。今覽使臣狀聞。以官銀一千兩見失事。至煩呈文於禮部。而賠聚於瀋陽等處云。皇旨之爲朝鮮嗤笑者。予則曰。此一着貽笑大國極矣。方令備局。分付知委。而三使臣不可無罪。一倂罷職。當該象譯。姑先削職。銀子事。依筵敎卽爲行會灣府事。分付備局。仍命宣傳官。持標信開敦義門。命禁軍持符驗往敦義門。命備局以撥馬卽爲頒布。上曰。今日政諸臺。一竝牌招。出榻敎命書傳敎曰。試官望筒與政筒混下中官推考。諸臣以次退出。
정조 0년
都承旨洪國榮藥院直。左承旨李義翊坐直。右承旨鄭民始坐。左副承旨李秉鼎坐直。右副承旨金鍾秀受由在外。同副承旨兪彦鎬受由在外。注書二員未差。假注書柳孟養藥院直徐龍輔病吳泰彦仕直。事變假注書朴天行仕。
정조 0년
李秉鼎啓曰。晝講時刻已到。弘文館詣閤。故臣亦隨詣矣。經筵尙不入來。故不能習講。誠甚未安。當該不入來經筵。推考警責。諸經筵竝卽牌招。以爲推移進參之地。何如。傳曰。允。下敎曰。昨今以經筵之不入來。晝講每致差晩。誠極寒心。何故而然耶。知入。
정조 0년
鄭民始。以都摠府言啓曰。今日入直內三廳。武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 0년
又以都摠府言啓曰。都摠管安川君烓。以今日入直武藝別監軍兵等。中日試放事。景福宮晝仕出去之意。敢啓。傳曰。知道。
정조 0년
李秉鼎。以弘文館言啓曰。夜對冊子。領事處問議事。副修撰臣尹行修。今日晝仕出去之意。敢啓。傳曰。待下敎問議。
정조 0년
傳于李義翊曰。今見大司諫李敬玉避嫌擧條。與昨日筵中所奏。大相不同。事君以實之道。豈如是乎。事體道理。極爲駭然。此擧條還給。更爲書入。
정조 0년
傳于李秉鼎曰。李泰祥致祭文。不善製進。知製敎推考。更令製入。
정조 0년
傳于李義翊曰。推考房承旨入侍。
정조 0년
李義翊啓曰。判義禁金漢耆。有稟達事。來詣請對矣。傳曰。入侍。
정조 0년
傳于李秉鼎曰。四館所書吏。若杖問抵賴。則刑訊以問。交通士子。亦已知之。非但一二。盡爲覈實後入來。
정조 0년
傳于李義翊曰。坐直承旨入侍。刑曹堂上竝入侍。
정조 0년
傳于李秉鼎曰。刑曹堂上。連爲催促。
정조 0년
洪國榮。以改建都監言啓曰。景慕宮正堂上樑吉日。令日官推擇。則九月初三日巳時爲吉云。以此日時上樑之意。敢啓。傳曰。知道。
정조 0년
李義翊。以義禁府言啓曰。因臺啓。麟謙諸子。遠地定配事依啓矣。麟漢子樂述。遠地定配於全羅道海南縣。而以臺啓內辭意。具罪目。依例發遣府羅將。押送配所。何如。傳曰。允。
정조 0년
李秉鼎。以吏曹言啓曰。左通禮不可久曠。而新除授通禮院左通禮兪彦脩。今方在外云。今姑改差。其代口傳差出。何如。傳曰。允。
정조 0년
吏批口傳政事。以朴宗彦爲左通禮。
정조 0년
李秉鼎。以吏曹言啓曰。新除授兵曹佐郞金宗鎭呈狀內。矣身本職除拜時。與本曹佐郞李敬養。有內外從應避之嫌。公格所在。勢難仍冒云。除拜時。旣與銓官相避。則揆以法例。不可仍置。依例改差。何如。傳曰。允。
정조 0년
李義翊。以刑曹言啓曰。因臺啓。麟漢厚謙諸子。一倂遠地定配事。命下矣。逆賊麟漢厚謙等孥。捉來査問。則麟漢諸子。方在京畿豐德地。厚謙之子。下往仁川地云。令道臣依傳敎一一査出。區別年限。定配所發配後。卽爲啓聞事。發關分付之意。敢啓。傳曰。年未滿勿論。其外。自該道卽爲發配。
정조 0년
鄭民始。以兵曹言啓曰。判中樞府事。今方有關。輔國知事南泰齊。依例陞付之意。敢啓。傳曰。知道。
정조 0년
有政。吏批。行吏曹判書李重祜進。參判徐浩修受由在外。參議未差。左承旨李義翊進。以徐有隣爲大司憲。朴師海爲大司諫。宋載經爲兵曹參議。金憙爲佐郞。兵批。兼兵曹判書具善復進。參判鄭昌聖病。參議柳薰入直進。參知徐有防病。左承旨李義翊進。以洪樂性爲都摠管。鄭晩淳爲副摠管。李泰亨爲訓鍊主簿。柳鎭豊爲都摠都事。判中樞單南泰齊。
정조 0년
司諫李重馥啓曰。請南海縣圍籬安置罪人具庠。更令王府。嚴鞫得情。夬正王法。請大靜縣爲奴罪人金壽賢。更令王府。拿鞫嚴問。依律處斷。請旌義縣荐棘罪人尹泰淵。亟令王府。拿鞫嚴問得情。夬正王法。請爲奴罪人河翼龍金重得。亟命王府。拿鞫得情。夬正王法。請權正欽。亟令王府。拿鞫嚴問。答曰。不允。
정조 0년
右議政鄭存謙箚曰。伏以臣。今始得聞日前堂疏。指論輔弼。語意深切。到院之時。人多見之。傳說狼藉。臣則全然未聞。出入筵席。無異平常。自底猖狂。其爲悚恧。有不勝言。疏本旣未得見。雖未詳旨意淺深之如何。以臣無似。猥玷匪據。不知所以早自引退。則人言之來。莫非自取。而今之執跡而論者。又將曰。是夫也。被人詆斥。裦如充耳。猶復就列云爾。則是重添無憚之目矣。臣之聾瞽冥行。已不可追。而其駭聽聞而辱具瞻。莫甚於此。玆敢短章自訟。伏乞聖明。卽賜斥退。以謝公議。仍治臣昧然冒進之罪。以靖私義焉。臣於陳箚之際。伏聞有王大妃殿問候議藥之節。臣職忝保護。固當竭蹶趨造。而以此情踪。明日問安。亦無以進參。義分都虧。爲罪滋大。亟降譴何。以警具僚。公私幸甚。取進止。以備忘記。。答曰。省箚具悉卿懇。予亦漠然不知。及見卿箚。取覽儒臣之疏。則此不過過去泛說。卿何深引之有。慈殿氣候甚不寧。況明日日次。卿其安心入參焉。傳曰。此批答。遣史官傳諭于右議政。
정조 0년
丙申九月初二日辰時。上御尊賢閣。推考房承旨入侍時。左承旨李義翊。假注書吳泰彦。記注官金鳳顯。記事官卜台鎭。以次進伏。義翊奏曰。玉堂上下番。不察經筵之去來。徑先詣閤。事涉疎率。不可無警。推考。何如。上曰。依爲之。出擧條上命書傳敎曰。古人以君德成就。責之經筵。予豈有學不厭之工。而自在春邸。逐日講學。便同習成。以故苟非祭時公務之相値。則不欲停講。而昨今講筵。以經筵之不入來。不得依時刻開講。其視古人之言。果如何哉。體統所在。莫重經筵。過時之後。不可等待。今日晝講停行。今知經筵同經筵。一倂越俸一等。上曰。兵房承旨與戶曹佐郞入侍。出榻敎右承旨鄭民始。戶曹佐郞鄭志儉進伏。上曰。慈慶堂役事。至何境耶。志儉曰。方爲丹靑。而前簷石築。亦始爲之矣。上曰。散配罪人。以年滿者爲之之意。推考房承旨出去分付。義翊先退。上命民始。書傳敎曰。初四日文臣製述處所。興政堂擧行。又命書傳敎曰。文臣製述及殿講人員。武臣殿講及賓廳講。能魔兒講等。應參人員。依聽政時例。竝爲作帖。盛櫃子書入。此後新付人員。亦依官案例。禮兵曹官員。進詣政院。請出修整事。分付。上曰。曾經勅行解事譯官入侍。賤臣泰彦。承命出來。諸臣亦以次退出。
정조 0년
丙申九月初二日巳時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。初四日當文臣製述。初八日當武臣殿講。政院知悉。出傳敎命讀三道狀啓。命讀草記訖。命退去。諸臣以次出。
정조 0년
丙申九月初二日未時。上御尊賢閣。藥房副提調。持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。國榮曰。藥房生熟鰒進上事。有仰達者矣。生熟鰒雖有每月例封者。冬月將近。似當停封。至於有匣生鰒。半乾全鰒。只憑關文。無時封進。浦民之爲弊大矣。合有變通之道矣。命書傳敎曰。凡係貢膳。皆有定節。而至於每月例封生熟鰒。旣有先朝定例。而如有匣生鰒半乾全鰒等類。只憑封進之關文。待下敎停捧。則其差速差遲。實無準限。噫。封進之後。其數雖夥然。當其一箇之採。浦民之性命係焉。豈以糜費之物。不思燒羊之意乎。自今日停封。而此後隆冬盛暑。則特爲停封。雖當封之月。自內局發關卜定時。先以自某日至某日。刻日分付事。定式施行。國榮曰。君人者天工人其代之之意。非爲人君而作之。君師。以一人治天下。不以天下奉一人。今此下敎。軫念海民。靡不容極。實不勝欽仰。命退出。諸臣以次出。
정조 0년
丙申九月初二日申時。上御興政堂。判義禁入侍時。判義禁金漢耆。左承旨李義翊。假注書吳泰彦。記注官金鳳顯。記事官卜台鎭。以次進伏訖。上曰。大妃殿氣候靡寧。判義禁承候。漢耆承命退出。上曰。藥房都提調入侍。出榻敎諸臣以次退出。
정조 0년
丙申九月初二日酉時。上御尊賢閣。藥房入侍。御將同爲入侍時。副提調洪國榮。假注書柳孟養。記注官金鳳顯。記事官卜台鎭。御營大將金漢耆。醫官慶絢吳道烔徐命緯。以次進伏訖。上曰。御將承候而來乎。氣候比昨。何如。漢耆對曰。與昨日今朝少勝矣。此症候。全由於過哀之致矣。上曰。都提調入來云乎。國榮對曰。方陳箚故未及入來云矣。上曰。醫官進前。議定湯劑。可也。絢奏曰。此症候冒弱痰滯之候。六君子湯。去枳吉。加人蔘五分乾薑木香附子進御似好矣。上曰。王大妃殿進御加味六君子湯。本方中。去吉更只角。加人蔘附子各五分乾薑一錢木香三分。五貼製入。出榻敎上曰。御將明朝又爲承候。可也。命退去。諸臣以次出。
정조 0년
丙申九月初二日初更。上御尊賢閣。刑曹判書坐直承旨入侍時。刑曹判書李溎。左副承旨李秉鼎。假注書吳泰彦。記注官金鳳顯。記事官卜台鎭。以次進伏訖。上曰。一初之政。科擧申飭。不啻縷縷。而聞一所不能無亂雜之弊。此何道理。刑判出去。捉致一所試所書吏衛軍及禁亂所羅將。査實捧供以聞。仍命書傳敎曰。科場之痼弊。人孰不知。而況在今番。則卽是一初之科也。士子之未能濟濟。猶屬敎化之未洽。而至於考試之官。庶幾知予嚴科場之意。而今聞二所。則固可謂守法。一所則其所雜糅。不一其端。甚至赴擧之士子。公傳呈劵之字號。隨從之寫手。肆通圍內之吏隷。道路驟見若此。則圍內之不嚴。從可知也。設使試官。嚴束圍內。字號之漏通。其爲不嚴。豈有甚於此乎。大失職責。一所諸試官。一倂爲先罷職不敍。監試官削職。禁亂所之執捉交通之人。私自放送。尤極無狀。當該禁亂官。拿問嚴治。又命書傳敎曰。政官卽爲牌招開政。兩司差出後。待下批牌招。刑判先退。上命秉鼎。讀故相臣李䎘謚狀訖。命退。諸臣以次退出。
정조 0년
丙申九月初二日二更。上御尊賢閣。刑曹判書坐直承旨入侍時。刑曹判書李溎。左副承旨李秉鼎。假注書吳泰彦。記注官金鳳顯。記事官卜台鎭。以次進伏訖。上問于刑判曰。一所試所事狀。其皆査得否。溎對曰。捉致禁亂所羅將四館所書吏衛軍臺監書吏等。再三盤問。至於杖訊。渠等所告內。以爲現捉殊常人兩漢。放送事果有之。而元無呈劵字號漏通之事云云。終不就服。至於刑問準次。而不得其情矣。上命讀各人等供辭訖。上謂刑判曰。更加盤問。於明日必得其奸狀。而無使各人等。至於徑斃之境爲可矣。命退。諸臣以次退出。
정조 0년
都承旨洪國榮藥院直。左承旨李義翊坐。右承旨鄭民始坐直。左副承旨李秉鼎坐。右副承旨金鍾秀坐直。同副承旨兪彦鎬受由在外。注書二員未差。假注書柳孟養藥院直徐龍輔仕直。事變假注書朴廣源奉命偕來。
정조 0년
金鍾秀啓曰。明日文臣製述相値。視事頉稟。傳曰。知道。
정조 0년
藥房副提調洪國榮啓曰。伏未審夜間。聖體。若何。今日臣率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣不任區區憂慮。敢此問安。竝爲仰稟。答曰。知道。下敎時入侍宜矣。
정조 0년
洪國榮啓曰。判義禁金漢耆。依下敎來待矣。傳曰。王大妃殿承候後入侍。
정조 0년
傳于鄭民始曰。明日侍衛。雲寶劍外。皆以入直擧行。
정조 0년
傳于鄭民始曰。訓將入侍。
정조 0년
吏曹口傳政事。以趙㻐鄭昌聖爲同義禁。
정조 0년
鄭民始啓曰。刑曹判書李溎。持罪人草供來待矣。傳曰。只草供入之。
정조 0년
傳于金鍾秀曰。連夜酬應。故氣憊矣。試官牌去來。似當不待傳敎而申飭矣。連爲催促。入來後以奏。
정조 0년
傳于金鍾秀曰。禮房承旨入侍。
정조 0년
兵曹口傳政事。副司果尹尙東尹弼秉韓復翼。
정조 0년
金鍾秀。以吏曹言啓曰。今此合慶庭試文科別試初試一所試官。今方擬入。而時無職名人員。令該曹口傳付軍職。何如。傳曰。允。
정조 0년
洪國榮。以弘文館言啓曰。新除授校理朴天衡。卽爲牌招察任。何如。傳曰。允。
정조 0년
鄭民始。以左右捕盜廳言啓曰。依傳敎。文一所場圍窺視罪人鄭鳳章。捉得之意。敢啓。傳曰。知道。
정조 0년
李義翊。以義禁府言啓曰。明日庭試初試終場時。本府都事七員赴擧。假都事一員就理。而本府入直都事。當直入直都事。公事回公都事及一二所禁亂都事。合五員分差。而無以備數。假都事一員。令該曹依例差出。以爲分排之地。何如。傳曰。允。
정조 0년
金鍾秀。以義禁府言啓曰。明日親臨文臣製述時。禁亂都事。無以推移。假都事一員。令該曹依例差出。何如。傳曰。知道。
정조 0년
右尹金龜柱疏曰。伏以因山之過有月矣。虞卒奄訖。萬事長已。祗拜新陵。怵愓霜露。聖慕無窮。何以堪處。臣於奉審入侍之際。親聞殿下俯伏悲號之聲。不覺腸摧而心裂也。仍伏念臣爲子不孝。罪逆通天。失怙未幾。又遭母喪。泣血皇皇。叩叫無及。揆以理勢。宜卽滅死。而乃猶苟全殘喘。獲至今日。外除冠裳。復廁平人。雖木石之頑。何以加此。況自遭國哀以來。公私之慟。一倍增深。纔命再生。天顔莫攀。號呼穹壤。五內崩隕。迺者京兆恩除。遽下於祥吉纔過之後。旣命奔哭魂殿。俾洩至哀。又復進之前席。慰諭鄭重。侍衛陪祭。有礙格例。而特以兪焉。獲伸微忱。不料殿下曲察。臣哀痛之情。乃至於此也。臣且號且泣。以惶以感。而父母不存。於何歸告。哀榮所遇。益不禁孤露之悲也。嗚呼。從今臣之所以依仰而爲命者。惟我殿下。而況追先帝報陛下。乃臣之職耳。豈不欲竭蹶奔走。盡瘁畢忠。而其奈三年含恤。哀病纏連。形殼徒存。神精已銷何哉。且念臣之壬辰疏擧。是豈可已而不已者哉。痛倫常之幾墜。懼國本之將危。乃敢齋沐流涕。排雲叫闔。危忱血腔。人孰知之。自是以後。風浪迫岸。禍網彌天。懍懍駭機。非朝卽夕。臣之死生禍福。拚却已久。大刀利鋸。固所不怕。而至於二字流言。殆非爲人臣者。所可忍聞。聞此而不能刎頸剚腹。以白其心者。臣固死有餘矣。每於淸晨默坐。深宵無寐之際。擧手暗祝曰。上天至公。日月至明。此生此冤。庶有可伸之時也。何幸聖人御世。萬物咸覩。懲討肆行。是非大定。威斷迅如風雷。義理昭如日星。措國家於泰磐。廓朝廷之淸明。是固出於殿下明天理正人心之大力量大處分。而臣之積年枉鬱。亦得以快伸於其間。殆無毫髮之餘憾。譬如天地之廣大。各極其造化。自然之體。初非有所爲而爲者。而一塵之細。肖翹之微。亦被其覆載生成之澤矣。雖使臣卽日死滅。實萬萬無恨也。然而風霜之餘。草木猶震。劫火之後。山石俱殘。雖欲收召辟易之魂。復尋陽界之路。而思之寒粟。念之辛酸。其何以揚揚乎市朝之上。逐逐乎行隊之間。而不自知懲羹之畏。覆轍之戒哉。抑臣有區區所懷之可以仰復於殿下者。語雖涉於言私。意實深於憂國。惟聖明試垂察焉。嗚呼。戚里之爲國家害久矣。其不肖者固無可言。而雖此善於彼者。未必可用也何也。蓋其地處。近聯王室。車水馬龍。旣出入於深嚴之地。冠冕軒駟。又不讓於外朝之人。夤緣椒掖。飽飫禁臠。其寵遇之至密。物色之不雅。宜爲士流之所擯斥也。故自古聖帝明王之治。惟在乎立賢無方。野無遺逸。何必用戚里而後。始可以爲國乎。夫所謂戚里之有功於國者。必曰。自內協贊。孰如自外協贊之光明正大者耶。若其保全戚里之道。則尤宜勿授官爵。勿畀責任。使不得馳逐於世路。與聞於朝政也。殿下試觀歷代任用外戚。而能不危其國者幾希。而外戚之能全保其家者亦幾人哉。記昔入侍於先朝也。筵席適從容。自上下詢漢文之不用竇廣國。何如。賤臣卽對曰。漢文此擧。卽所以杜後世無窮之弊也。上曰。何謂也。對曰。戚里之賢者少。而不肖者多。賢者之不用雖可惜。無後患。若不肖者。得以藉口而圖其進用。則國家之害。庸有極哉。上笑而可其奏。噫。臣之所奏於先朝者如此。而乃不能深體其說。凡有除命。未嘗力辭。玉署銀臺。歷敡殆遍。有言責則隨衆而參之。有朝論則與人而議之。及至身躋卿列。則國家之憂。不敢不憂。社稷之計。不敢不計。終至於觸發禍機。自取狼狽者。皆臣之罪也。若使臣無職無責。無見無聞。則又安有壬辰之疏擧哉。今而後。臣亦知戒矣。惟當謝免官銜。絶跡朝班。凡係世事。一切無與。杜門自靖。歌詠聖澤。則此正古人所謂將此身心奉塵刹。是則名爲報佛恩者也。惟我殿下。天地於臣。父母於臣。臣之至願。宜無不遂。今若毋難而夬許之。則求之道理。上下俱得。書之簡冊。臣主匹休。豈不盛哉。豈不美哉。臣之此言。出於斷斷赤心。實不敢一毫假飾。以瞞宸聽也。伏乞聖上。曲賜諒察。亟遞臣所帶之職。仍命選部。勿復檢擬。俾守匹夫之志。不勝幸甚。答曰。省疏具悉。所辭過矣。卿其察職。
정조 0년
同義禁趙㻐疏曰。伏以臣所叨金吾之任。與僚堂吳載純。有友壻應避之嫌。揆以公格。自在當遞。乞命攸司。照例刊改焉。臣無任屛營祈懇之至。答曰。省疏具悉。疏辭。下該曹稟處。
정조 0년
左議政金尙喆箚曰。伏以臣於近日。出入禁中。只聞校理金觀柱疏論懲討事而已。其他全未有聞。今始聞其疏中。挽及輔相。語意深緊云。原疏尙未批下。雖未得其詳。臣於其間。矇然冒沒之狀。不但爲朝廷之所嗤點。竊想日月之明。亦必致訝。滿心慙愧。無面可顯。若臣必遞當退之義。固不待人言。已有所陳懇於昨日筵席矣。噫。追先帝報陞下。昔聞斯言。今踐斯境。臣亦具一段秉彝。豈無寸丹之如血。而無才識無力量。上無以仰贊新化之淸明之下無以鎭服世道之泮渙。此其一可退也。立朝四十年之間。蹲冒中書。已十餘年矣。回顧本末。濩落可笑。重以桑楡漸晏。神精都消。筋力自效。已矣無望。而猶且知進而不知退。從他笑罵。寧有是哉。此其二可退也。顧今宿德新望。不患無人。則臣之一味淟涊。專昧妨賢之戒者。其於國事何私義何。此其三可退也。寤寐此心。神鬼可質。假使臣目下情踪無大難安。得間求退之計。自量已熟。其敢自欺而欺天也哉。況此論思之地。公議至嚴。區區自處之義。尤無去就之可論。玆敢略入文字。仰首呼號。伏乞聖慈。察臣言之非出假飾。諒臣情之終難强迫。亟賜斥退。改卜良弼。則非臣之幸。卽國家之幸也。取進止。答曰。省箚具悉卿懇。箚辭何太過也。昨已諭右相之批。而目今國事泮渙。無望寧靖。而輔相之心如是深引。豈其時乎。卿其安心勿辭。適有下問事。與右相同爲入侍焉。仍傳曰。此批答。遣史官傳諭于左議政。與之偕來。右議政處。亦以入侍之意。遣史官傳諭。與之偕來。
정조 0년
丙申九月初三日辰時。上御尊賢閣。藥房入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢吳道炯徐命緯。以次進伏訖。上曰。醫官姑爲出去。待御將承候來更入。上曰。注書出去一所場中。下隷承款與否知入。臣孟養承命而出。下問後還奏曰。終不承款。故刑判待令闕外云矣。上曰。刑曹判書入侍。出榻敎刑曹判書李溎進前。上曰。終無査覈之道乎。溎對曰。嚴杖以問。終不得其端緖矣。上曰。窺見試墻之人。羅將何故而放釋云耶。對曰。貌姸故放送云矣。上曰。字號誰果傳之云乎。對曰。此亦終不承款矣。上曰。墻外窺見之人。査得然後。試官擧子。容有脫空之道矣。不然則其科勿施之外。無他策矣。溎曰。然則令捕廳眼同羅將。窺捕似好矣。上曰。秋判出去。分付捕廳。期於捉得。可也。刑判先退。上曰。判義禁入侍。出榻敎判義禁金漢耆進前。上曰。今日則王大妃殿氣候。何如。漢耆對曰。與昨日一樣矣。命諸醫進前。上曰。王大妃殿症候。比前小勝。而頭部氣候尙未顯勝。以何湯劑更進乎。絢對曰。此是往來氣候。前日所進御湯劑。連爲進御似好矣。上曰。唯。漢耆曰。再昨日傳敎中。未結案用逆律者。身已死而追施孥籍者。結案於次律。而請加極律者。一竝除之事。命下矣。尙魯子與侄孥籍。前以其時玉堂李秉模上疏安置矣。孥籍後。其子則爲奴。其侄仍爲安置矣。今則何以爲之。而其他諸連坐罪人。竝放送乎。上曰。依爲之。尙魯子侄。仍爲安置。可也。出擧條漢耆曰。聖國母則以渠之罪惡貫盈。因特敎爲婢矣。今不可擧論。而諸子依尙魯子侄例。卽其地安置。連坐罪人。一體放送。何如。上曰。依爲之。出擧條上曰。未肅拜及呈辭禁堂改差。今日政差出。待下批牌招察任。出傳敎上曰。右尹金龜柱批下。其令承候於慈殿。出傳敎命退去。諸臣以次出。
정조 0년
丙申九月初三日辰時。上詣孝明殿。朝上食親祭入侍時。左承旨李義翊。右承旨鄭民始。左副承旨李秉鼎。右副承旨金鍾秀。假注書吳泰彦。記注官金鳳顯。記事官卜台鎭。以次侍立。上以視事服。詣齋殿改衰服。仍詣孝明殿。就板位哭四拜。仍詣盥洗位。盥手拭手。仍詣尊所。義翊酌酒。民始受酒。上詣神位前跪。秉鼎奉香。鍾秀奉爐。上三上香。執酌獻酌。仍降復位哭四拜。出齋殿。命書傳敎曰。此等不難知之事。尙未究覈。果有科場用情而現發。則其將不能査得乎。刑判從重推考。卽爲取招以聞。上還大內。諸臣以次退出。
정조 0년
丙申九月初三日午時。上御興政堂晝講。兩司長官同爲入侍時。知事黃景源。特進官李福源。參贊官金鍾秀。侍讀官李儒慶。檢討官尹行修。假注書吳泰彦。記注官金鳳顯。記事官卜台鎭。宗臣安春君烿。武臣尹僖東。大司憲徐有隣。大司諫朴師海。以次進伏訖。上讀春秋。自秋七月天王。至九月及宋人竝註讀誦。儒慶自冬十有二月。至公子益師卒竝註讀奏。上又讀儒慶所讀之章竝註訖。儒慶奏曰。人臣義無私交。大夫非君命不越境。所以然者。杜朋黨之源。此豈非後世事君者之所可爲戒者乎。行修曰。苟正其本。豈有誣上行私。自植其黨之患哉。景源福源曰。所奏誠然矣。上曰。莊助之結淮南王何意耶。鍾秀曰。淮南王交結莊助。以覘朝廷動靜云矣。上曰。國初以無祕封見科云。是耶否。皆對曰。有是語矣。大司憲徐有隣。大司諫朴師海。副校理李儒慶。副修撰尹行修曰。請和緩爲先削去其號。依律處斷。措辭見上上曰。不允。請領府事金相福。爲先削奪官爵。門外黜送。措辭見上上曰。不允。請門黜罪人韓翼謩。中途付處。措辭見上上曰。不允。大司憲徐有隣。大司諫朴師海曰。請巨濟府荐棘罪人尹養厚。亟令王府。拿鞫嚴問。快正王法。措辭見上上曰。不允。請穩城府定配罪人趾海。濟州牧定配罪人纘海。更令王府。拿鞫嚴問。快施當律。措辭見上上曰。不允。請薪智定配罪人敬彬。熊川縣定配罪人成運。亟令王府。更爲拿鞫得情。措辭見上上曰。不允。請還寢尹象厚放歸田里之命。仍施絶島定配之典。措辭見上上曰。不允。請洪樂任亟命王府。拿鞫嚴問。措辭見上上曰。亟停勿煩。大司憲徐有隣曰。請大靜縣爲奴罪人金壽賢。依律處斷。措辭見上上曰。不允。請鏡城府定配罪人洪述海。依律處斷。措辭見上上曰。不允。請副司直洪龍漢。遠地定配。措辭見上上曰。不允。請罷乙未五月庭試榜。措辭見上上曰。不允。請爲奴罪人河翼龍金重得。亟命王府。拿鞫得情。快正王法。措辭見上上曰。不允。請放逐罪人安大濟。更令王府。拿鞫得情。措辭見上上曰。不允。請權正欽。亟令王府。拿鞫嚴問。措辭見上上曰。不允。請朔州府定配罪人若鍊。更令王府。拿鞫得情。措辭見上上曰。不允。請河東府定配罪人李克生。依律處斷。措辭見上上曰。不允。大司諫朴師海曰。請南海縣圍籬安置罪人具庠。更令王府。嚴鞫得情。快正王法。措辭見上上曰。不允。請大靜縣爲奴罪人金壽賢。更令王府。拿鞫嚴問。依律處斷。措辭見上上曰。不允。請旌義縣荐棘罪人尹泰淵。亟令王府。拿鞫嚴問得情。快正王法。措辭見上上曰。不允。請爲奴罪人河翼龍金重得。亟命王府。拿鞫得情。快正王法。措辭見上上曰。不允。請權正欽。亟令王府。拿鞫嚴問。措辭見上上曰。不允。經筵臺臣先退。上問于鍾秀曰。旣爲歸覲。無老母之病乎。鍾秀對曰。姑無大段病故矣。上曰。今番一所科事何如耶。呈劵字號。公傳道之。實非科體也。寧欲罷榜。而二所則無未盡之事。豈無玉石俱焚之歎乎。鍾秀曰。以一所言之。則其干犯者。旣不能摘發。在他士子。宜有未辨引嫌之端矣。依下敎初日則勿施。以後日試取似。可矣。上命書傳敎曰。今番科試卽一初。則雖考官與擧子。宜有懲勵之心。而昨日一所之現露者。誠極寒心。不聞則已。旣聞之後。何可無處分。亦豈使多士。竝在䵝昧之科乎。且欲仍使置之。其在士子之心。必不欲觀光會試。今番一所初場所捧竝勿施。明日策問。竝取初場額數。一以示嚴科場之意。一以示爲多士之意。命鍾秀讀今番前後御題及鄭志儉科作訖。上曰。此題。何如。而科作亦何如耶。鍾秀曰。前後御題皆甚好矣。而志儉所作則雖善製。不能盡題之無限意趣矣。上命退。諸臣以次退出。
정조 0년
丙申九月初三日酉時。上御尊賢閣。藥房副提調。持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。上曰。一所初場事。當有下敎。試官望卽爲擬入。仍卽牌招。出傳敎上命進湯劑。絢奉湯劑進前。上進御。一行刀割而爲之。知申之言是矣。國榮曰。旣已摘奸。虛實間現捉。則宜有處分矣。命書傳敎曰。今番科試卽一初。則雖考官與擧子。宜有懲勵之心。昨日一所之現露者。誠極寒心。不聞則已。旣聞之後。何可無處分。亦豈使多士。竝在䵝昧之科乎。且欲仍使置之。其在士子之心。必不欲觀光會試。今番一所初場所捧竝勿施。明日策問。竝取初場額數。一以示嚴科場之意。一以示爲多士之意。命退去。諸臣遂退出。
정조 0년
都承旨洪國榮藥院直。左承旨李義翊坐直。右承旨鄭民始坐。左副承旨未差。右副承旨金鍾秀坐直。同副承旨兪彦鎬受由在外。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
左承旨李義翊啓曰。大司憲徐有隣文一所監試官進。執義金亮行在外。掌令李弘濟疏批未下。具修溫文二所監試官進。持平兪彦鏶在外。金鍾厚在外。今日以監察茶時之意。敢啓。傳曰。知道。
정조 0년
傳于金鍾秀曰。遠接使問禮官留待。
정조 0년
事變假注書望。朴天行偕來代。宋俊載爲事變假注書。
정조 0년
洪國榮。以景慕宮樂器造成都監言啓曰。今此景慕宮樂器中石磬之玉。採取於南陽府。而公役浩多。事體且重。所當別遣郞廳採來。而但廚傳之弊。不可不慮。令本道別定差使員。與南陽府使眼同。趁今月望前掘採。而若値嚴冬。則似妨採取。斯速擧行之意。亦爲申飭之。刻期掘出。連續上送。而玉匠一名。依例給馬下送事。分付兵曹畿營。何如。傳曰。允。
정조 0년
金鍾秀。以弘文館言啓曰。本館上番校理金觀柱。疏批未下。校理朴天衡。副校理李儒慶試所進去。副校理沈有鎭在外。無他推移入直之員。修撰金履正。姑陞入直之意。敢啓。傳曰。知道。
정조 0년
李義翊。以義禁府言啓曰。未結案而用逆律者。身已死而追施孥籍者。結案於次律。而請加極律者。一竝除之。而尙魯子侄及聖國諸子。卽其地安置。聖國母罪惡貫盈。今不可擧論。而其他諸緣坐罪人。竝放送事。擧條。啓下矣。尙魯子濟州牧旌義縣爲奴罪人致讓。羅州牧黑山島爲奴罪人致顯。珍島郡金甲島爲奴罪人致廣。庶子興陽縣蛇島爲奴罪人致默。侄巨濟府安置罪人致恭。靈岩郡楸子島安置罪人致良。南海縣安置罪人致勛。珍島郡安置罪人致訥。聖國子甲山府爲奴罪人景行。會寧府爲奴罪人景輝。長䰇縣爲奴罪人景煥。龍川府爲奴罪人景興等。仍前配所。竝爲安置。聖國母濟州牧爲婢罪人今連。依前罪目。濟州牧仍爲爲婢。而尙魯妻必喜。妾德辰松月。子婦李女孝任。庶子婦美方。子之妾萬受。庶女美行。孫鍾烈乭伊。庶孫石伊。孫女珠玉。庶孫女乙任。聖國妾松月女成愛興艶。子婦楚愛喜艶莫珠。孫順徵潤赫快徵赫伊。叔弘道繼哲等。竝卽放送事。分付各該道臣。尙魯聖國商輅等。籍産還給等事。令各該司擧行。何如。傳曰。允。
정조 0년
丙申九月初四日辰時。上御興政堂。親臨文臣製述入侍時。試官判府事李溵。禮曹判書鄭尙淳。同義禁趙㻐。對讀官副司直金文淳。副司直徐迥修。副司直金漢老。戶曹參議林得浩。都承旨洪國榮。左承旨李義翊。右承旨鄭民始。左副承旨李秉鼎。右副承旨金鍾秀。假注書柳孟養徐龍輔。記注官金鳳顯。記事官卜台鎭。以次進伏訖。國榮曰。有追擧案之擧子六人。何以爲之乎。上曰。盡爲招入。可也。試官率擧子行四拜訖。命試官上殿。溵進前曰。日氣稍寒。聖體。若何。上曰。一樣。溵曰。王大妃殿氣候。何如。上曰。一樣。溵曰。惠慶宮氣候。何如。上曰。一樣。命迥修書表題。命得浩書論題。命義翊書傳敎曰。各有職掌。試所承旨外。不可干預於試事。事涉越俎。左副承旨李秉鼎遞差。秉鼎退出。國榮曰。古例則科次後呼禮畢。而近或有懸題後呼禮畢之例云。何以爲之乎。上曰。依古例科次後。呼禮畢。可也。懸題訖。上曰。試官及侍衛少退。科次時更爲入侍。承旨交替入侍。尙淳曰。自前弔祭勅出來時。迎勅儀註及下馬宴儀。見官禮儀。先爲下送于問禮官所到處。賜弔儀賜祭儀。待儐臣停當弔祭日。馳啓後下送矣。今亦依前例擧行。何如。上曰。依爲之。出擧條試官侍衛退出。上曰。擧子以職品敍次而坐。上曰。今春製述。便同令前。故賞罰不爲分明。今則更者推考。外者罷職。擧子以此知悉。着實觀光。上曰。遠接使及問禮官入侍。賤臣承命而出。與遠接使蔡濟恭。問禮官趙尙鎭進伏。上曰。遠接使何日當到義州。濟恭曰。發行之後。若路逢牌文。則當倍道進去。其遲速未可預料矣。上曰。兩國之間。其所操縱。專在於譯舌輩。各別嚴飭。其不用命者卿其從輕重自斷。俾無一毫貽羞焉。命書傳敎曰。大賓當前。凡事各別擧行。俾無一毫貽羞之意。旣已面諭。兩國之間。其所操縱。專在譯舌。任譯以下及小通事。不用命者。遠接使從輕重自斷。濟恭尙鎭先退。上曰。白文呈劵者誰也。義翊曰。李昌漢云矣。上曰。李昌漢何爲白文呈劵。知入。昌漢曰。疝症猝發。故不能作矣。上曰。然則待病差。當更令製述。病差則能作之乎。昌漢曰。今旣入庭。當於今日。作之矣。命就坐更作。上曰。李昌漢以何文登科乎。昌漢曰。表矣。上曰。然則登科之表題誦之。昌漢不能誦。上曰。何不誦之。昌漢曰。其時不無賴力於同接。故到今年久之後。不能記誦矣。上曰。俄者呈劵出去者誰也。義翊曰。朴道翔矣。上曰。與朴道翔有所受授者誰也。義翊曰。金峙默矣。命書金峙默朴道翔禁推傳敎。鍾秀進前曰。臣有區區意見。敢此仰達矣。李昌漢所奏。雖極矇然。而但此是年久之科。則猝難責其效矣。且古語有之曰。臣何足言。謬辱朝廷。昌漢固不足恤。而在聖朝寬大之政。合有容恕之道矣。國榮曰。右副承旨所奏之言。誠好矣。臣俄者欲以隔帳事仰請。而旣是殿下一初試才。故未敢仰奏矣。蓋事到迫隘處。則亦非好事。今此李昌漢事。似涉迫隘矣。今雖出送。在渠羞恥。顧當如何。上曰。命之退出。可也。國榮曰。金峙默朴道翔事。親臨至嚴之地。私自受授。所失固大。而但有可恕之端。峙默則以論觀之。而道翔所授之草則表云。然則似可有容恕之道矣。命書傳敎曰。知申欲請隔帳之奏。可見勉予寬大之誠。李昌漢亦以事屬迫隘。旣命。白文呈劵。知申之奏。宜無異同。金峙默朴道翔。旣示未安之意。禁推。更以推考捧傳旨事。分付。命試官及侍衛入侍。考文拆榜訖。引儀乎禮畢。命書傳敎曰。文臣製述時。論居首副司果吳大益。表居首禮曹正郞朴道翔。各貂皮笠耳掩一部。論之次前佐郞睦萬中。前都事朴長燮。各紙三卷筆三枝墨三笏賜給。其餘更外違格人及白文呈劵人。各依續典捧傳旨。試官侍衛先退。命進湯劑。上進御。命書傳敎曰。初八日武臣殿講。非當次月殿講。卽特敎設行者。而射才則前此五六朔。勢難肄習。故雖於向日兵判入侍時。以武臣堂下朔試射特停之意。有所下敎。而至於講書。不習射之時。自有餘暇。且與聽政時殿講體貌。大有異焉。賞罰皆依法典。當斷不饒貸。講員點下之數。亦不必拘於二十之元額。令兵判以此預爲分付堂下武臣。俾無犯科之弊。命退。承史以次退出。
정조 0년
丙申九月初四日初更五點。上御尊賢閣。坐直承旨入侍時。右副承旨金鍾秀。假注書徐龍輔。記注官金鳳顯。記事官卜台鎭。以次進伏訖。命書傳敎曰。數昨聞經筵官所奏。取見故相所撰故相臣李䎘謚狀。聽政時旣有下令。其令議謚。東壁有闕云。前望單子入之。待下批牌招爲之。命退。承史以次退出。
정조 0년
金鍾秀啓曰。明日常參經筵取稟。只晝講。
정조 0년
鄭民始。以都摠府言啓曰。今日。入直內三廳。武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 0년
又以都摠府言啓曰。副摠管李昌運。以今日入直。武藝別監軍兵等試放事。景福宮晝仕出去之意。敢啓。傳曰。知道。
정조 0년
以賓廳頉稟。傳于金鍾秀曰。次對明日爲之。
정조 0년
傳于李義翊曰。訓將入侍。
정조 0년
李義翊啓曰。左議政金尙喆。右議政鄭存謙。依下敎來待矣。傳于李義翊曰。入侍。
정조 0년
金鍾秀啓曰。訓鍊大將張志恒。依下敎來待矣。傳于金鍾秀曰。與坐直承旨入侍。
정조 0년
金鍾秀。以卽者奉常寺官員。都提調意來言。今此議謚。本寺正例爲與應敎合坐議謚。而本寺正有闕。無進參之員。本寺正郞爲口傳差出。以爲合坐議謚之地。何如。傳曰。允。
정조 0년
吏曹口傳政事。李秉模爲檢祥。李獻慶爲奉常正。
정조 0년
傳于李義翊曰。不能董察。在所難免。咸鏡監司趙重晦推考。
정조 0년
鄭民始。以備邊司言啓曰。各宮房免稅釐正節目。依筵中定奪。書入之意。敢啓。傳曰。知道。
정조 0년
編修官張顯慶書啓。臣敬奉聖批。馳往傳諭于左議政金尙喆處則以爲。臣於相職。豈有一味蹲據之望。而春夏以來。非臣子言私之時。雖欲陳懇。實無其暇。遲徊淟涊。以至于今。而若其釋負之願。殆如縛者之求解瘻者之思起。何嘗一日忘哉。況今論思公議之地。其所以論及調元之責者。其意雖似泛說。其言若着臣身。冒上箚本。義出自靖。蓋高之天。庶幾聽卑。一物之微。宜在曲遂。而及承批旨。不惟不允許。責之以箚辭之太過。諭之以深引之非時。又以下問之事。至有偕來之命。每念國事之泮渙。激恩敎。夤緣冒出之計。且臣本以孱質勞傷所祟。猝得寒疾於二昨公退之後。顫疼膈煩。肢節麻木。見方宛轉床第。尤無以束帶趨朝。竟不得承命。伏枕隕越。無所逃罪。惟願遄被譴何云矣。臣旣承偕來之命。姑爲仍留之意。敢啓。傳曰。知道。
정조 0년
事變假注書朴天行書啓。臣敬奉聖敎。馳往傳諭于北部陽德坊濟生洞契右議政鄭存謙所住處則以爲。臣昨陳短箚。冀被譴斥。及承批旨。不惟不賜處分。恩言溫諄。乃反諭之以問候之入參。臣以首頓地。且惶且感。臣職在保護。而慈殿愆和之候。尙欠差復。豈敢於此時。爲逡巡之計。而顧臣情勢。實無以包羞抗顔。昧然若不知義分之可畏者然。方此蹙伏。惟威命是俟。不意史官臨宣。至有入侍之敎。惶恐隕越。益無所措。臣之昨日所陳。不可以堂疏旣徹之後。全然未聞。屢登筵席。自犯於無憚之罪。故以草草數語。只訟其冥行冒進之罪。而區區私義。猶有所未暇及者。臣猥以千萬無所似之身。謬叨千萬不敢當之任。累則哲之明。玷維新之化。不待人言。自知甚明。日夕憂懼。不知所出。況今論思之地。公議旣發。則方在待勘之中。初無去就之可論。恩召之下。承膺無路。伏地俟罪。惶悚罔措云矣。臣旣承偕來之命。姑爲仍留之意。敢啓。傳曰。知道。
정조 0년
編修官張顯慶書啓。臣敬奉聖敎。傳諭于左議政金尙喆所住處則以爲。情勢惶蹙。今方待命於金吾門外云矣。臣旣承偕來之命。仍爲隨往之意。敢啓。傳曰。知道。
정조 0년
事變假注書朴天行書啓。臣敬奉聖敎。傳諭于右議政鄭存謙所住處則以爲。情勢惶蹙。今方待命於金吾門外云矣。臣旣承偕來之命。仍爲隨往之意。敢啓。傳曰。知道。
정조 0년
編修官張顯慶書啓。卽者左議政金尙喆。今方造朝之意。敢啓。傳曰。知道。
정조 0년
事變假注書朴天行書啓。卽者右議政鄭存謙。今方造朝之意。敢啓。傳曰。知道。
정조 0년
江華留守李瀰疏曰。伏以謁陵拜園。聖慕如新。臨殿頒敎。縟儀薦擧。悲歡之情。中外惟均。仍伏念臣。本以菲才。猥膺重寄。治不足以立法。威不足以戢姦。內帑偸竊之變。死囚逃躱之事。罔非臣平日紀律不嚴之致。雖幸罪人旋卽就捕。而臣旣忝在一府之首。凡有咎責。臣宜先之。而臣誠愚昧。只從論責守令之律文。循襲故常。論及經歷。而若臣不職之罪。嚴畏事體。未敢自引。殆若恕己而責人。奚但廉防之有壞。自知罪戾之難逭。伏奉緘辭。重推之命。有不勝萬萬惶愧。泥首席藁。恭竢重勘。聖度包荒。旋命安徐。罰止問備。官秩自如。臣於是且感且惶。益無所容措。噫。前後聖敎。不啻耳提而面命。今而後始覺其非。雖荷聖恩之寬貸。冞增臣心之兢蹙。顧何敢諉之已經薄勘。而不思所以自處之道。晏然冒據。重犯放倒之科也哉。玆敢冒萬死略控短章。仰瀆崇聽。伏乞聖明。俯賜鑑諒。亟命鐫削臣職名。仍降威罰。以昭法紀。以安微分。不勝幸甚。答曰。省疏具悉。卿其勿辭察任。
정조 0년
丙申九月初五日卯時。上御尊賢閣。右承旨入侍時。右承旨鄭民始。假注書徐龍輔。記注官金鳳顯。記事官卜台鎭。以次進伏訖。命中官持入留中上疏。命民始讀金觀柱疏。又讀李瀰疏。賜批。命退。承史以次退出。
정조 0년
丙申九月初五日午時。上詣孝明殿。行晝茶禮入侍時。左承旨李義翊。右承旨鄭民始。右副承旨金鍾秀。假注書柳孟養。記注官金鳳顯。記事官卜台鎭。以次侍立訖。上具衰服。步出資政門。詣孝明殿東月臺板位上俯伏哭。在位者皆哭。上四拜訖。詣盥洗位。義翊承水。鍾秀沃水。鍾秀進巾。民始受巾。盥洗訖。上詣尊所。鍾秀受酒。義翊斟酒。上詣香案前跪。義翊奉香。鍾秀奉爐。上三上香。民始進盞。鍾秀受盞。上降復位俯伏哭。在位者皆哭。上四拜訖。還齋殿。上曰。贊儀推考。出榻敎命退去。諸臣遂退出。
정조 0년
丙申九月初五日午時。上御興政堂。晝講入侍時。知事鄭尙淳。特進官趙㻐。侍讀官尹弘烈。檢討官尹行修。參贊官李義翊。宗臣安川君烓。武臣李彦忠。假注書徐龍輔。記注官金鳳顯。記事官卜台鎭。以次進伏訖。上先讀春秋。自冬十有二月蔡伯來。至其見恩數之有厚薄歟。弘烈讀。自二年春公會戎于潛。至義自見矣。上復讀。自二年春公會戎于潛。至義自見矣。弘烈曰。春秋之時。世道汲汲。不知有君臣上下蠻貊華夏之別。夫子作此。以明天道之各安其分。自天生民。君子之有小人。猶華夏之有夷狄。故夫子擧夷狄之號以外之。所以明外小人內君子之義也。惟殿下留意於是焉。上曰。所陳好矣。可不體念。行修曰。上番外小人內君子之言果好。夫子不得其位。故只書外夷狄內華夏之義。所謂載之空言者也。若人君旣得其位。則外小人內君子。第一爲王道之大者矣。惟殿下深留聖聰焉。上曰。上下番所陳皆切實。可不體念。尙淳曰。春秋之一篇宗旨。乃尊王室攘夷狄。是時隱公之初年。不能尊周。先事會戎。此正程子所謂蠻夷猾夏之漸者也。上下番外夷狄內華夏。外小人內君子之言甚好。殿下深留聖聰焉。上曰。當體念矣。㻐曰。春秋一部。乃是尊王室攘夷狄之大義也。今殿下卽阼初年。進講此書。不但留意於字句間義理。亦爲留意於尊王室攘夷狄之一篇宗旨。以爲體念孝宗大王之遺意焉。上曰。特進官所奏果好。今予之進講此書。亦不無微意之屬寓也。義翊曰。上下番及諸經筵。皆已陳達。臣則別無他所見。而惟願殿下。留意於尊王道攘夷狄之大義焉。上曰。當體念矣。宗臣武臣。亦皆陳之。烓彦忠曰。臣等別無所見矣。經筵先退。命書傳敎曰。昨夜入侍之命。不但意在敦勉。以其莫重儀禮。有商確者。民事亦有時急下詢者故也。卿等一向邁邁。至於胥命於金吾云。此何擧也。顧今國事泮渙。艱憂溢目。此豈輔相引入之時乎。以常理推之。堂疏所論。似是泛說。理外之理。予不知也。卿等胡不念大體。至於此甚乎。卿等豈欲以時俗之宰相爲嫌乎。然則設欲許副卿等。代卿等者。更於何處。將別人來。置之相位。卿等安心勿待命。卽爲入侍。使朝象靖而朝廷尊焉事。偕來史官。傳諭于左右相。命召亦爲傳授。與之偕入。命退。承史以次退出。
정조 0년
丙申九月初五日午時。上御尊賢閣。藥房副提調。持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。命退去。諸臣以次出。
정조 0년
丙申九月初五日未時。上御尊賢閣。兵房承旨入侍時。右承旨鄭民始。假注書柳孟養。記注官金鳳顯。記事官卜台鎭。以次進伏訖。命民始書傳敎曰。詰戎之政。何等重大。則觀此全羅右水使李鼎炳習操啓本。各鎭船楫。皆無執頉。軍器只以些少執頉別錄。豈以擧皆修葺而然乎。其所修葺之勤慢。到任屬耳。固不可深責。而目擊之物。不以實報。事極未安。該水使爲先越俸一等。慶尙左水使白東毅啓本亦然。一體捧傳旨。至於湖右。則邊將虞候。無一人試射得中者。更觀來頭。復如今番。則將旣懶矣。卒何勤焉。該邑武倅。各鎭邊將。當施不自董率之罰。另加着意事。預令知悉。慶尙左水營。則各邑鎭守令邊將。雖有蔭倅。亦皆應射。至於全羅右水營。則雖有武倅。皆不應射。或是本營謬例而然乎。自該曹査問。統制使處。狀聞事。分付。又命書傳敎曰。各道監兵營狀聞啓聞之道各異例。固非書同文之意。而至於習操狀聞。所係非細。則其所修啓。亦皆不同。至以今番水操啓本觀之。設置統帥者。卽統嶺湖之士也。則獨乎文簿。不能齊其不齊乎。此後俾無差殊之弊事。下諭統制使李邦綏。命退去。諸臣以次出。
정조 0년
丙申九月初五日申時。上御興政堂。左右相入侍時。左議政金尙喆。右議政鄭存謙。右副承旨金鍾秀。假注書徐龍輔。記注官金鳳顯。記事官卜台鎭。以次進伏訖。尙喆曰。日氣頗寒。聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。近以宿患。元氣漸敗。悶事。尙喆曰。臣等。情地危蹙。走伏金吾。恭俟鈇鉞之至。不惟不賜之譴罰。敦喩荐下。臣等處義。何可抗顔入闕。而恩喩之下。不敢違逋。冒沒入來。而國體損矣。廉防壞矣。惟願亟命斥退焉。上曰。何其過也。信如卿等之言。設欲許副卿等。卿等若遞。則代卿等者。將於何處。更得別人來乎。況堂疏所論。只是泛說。則卿等所引。尤無義矣。尙喆曰。如臣不似。粵自先朝。濫蒙恩敷。猥忝相位。尙無毫末裨益於國家。只欲筯力奔走。以爲圖報其萬分之一。而犬馬之齒。今已六十有餘矣。精神筯力。日益消耗。無以自强筯力圖報。亦不可得。日夜凜然。自分顚沛。乃者堂疏斯出。其所論列。果是切實。如臣慵愚。豈或一分近似於始初輔弼之任乎。惟聖上。小無持難。亟命斥退焉。存謙曰。臣則向日筵中。已爲奏達。而如臣不肖。豈可近似於淸朝輔弼之任乎。自分才能。實無堪當之望。惟願聖上。進善而退不肖焉。巖穴之下。豈無王佐之才。惟望亟命退斥焉。上曰。過矣。俄者已喩。何復如是乎。君臣上下。擧措得宜。惟當誠心做治。卿等擔當國事。期于予治焉。命退。諸臣以次退出。
정조 0년
丙申九月初五日酉時。上御尊賢閣。藥房副提調。持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。上曰。舍人望。口傳擬入。出傳敎命退去。諸臣以次出。
정조 0년
丙申九月初五日戌時。上御尊賢閣。坐直承旨訓將同爲入侍時。左承旨李義翊。訓鍊大將張志恒。假注書徐龍輔。記注官金鳳顯。記事官卜台鎭。以次進伏訖。上曰。武科規矩。有所磨鍊者矣。卿其觀之。何以則防其姦而擇其才乎。志恒曰。擇才之道。莫如六兩矣。命書傳敎曰。以御寶僞造罪人金奉鎭推案觀之。奉鎭雖甚無狀。元無可以憑藉之事。則豈有僞造宮房圖署之事乎。宮房之害公病民。固非一端。而至於捧債事。又非本宮房有所損益者。則受人囑托。侵虐小民。無狀之中。尤極無狀。事之無謂。莫此爲甚。此後各宮房及年淺宗親駙馬。更以此等事。有擾民之事。自有法司。卽當執法糾覈。而朝家亦當隨聞嚴處。先令知悉。俾勿犯禁。志恒先退。又命書傳敎曰。判堂方在試所。刑曹有處決事。判書李溎。今姑改差。令該曹擇差。又命書傳敎曰。政事明日爲之。又命書傳敎曰。明日晝講正時。以巳初三刻進定。兼行次對事。分付。命退。承史以次退出。
정조 0년
都承旨洪國榮藥院直。左承旨李義翊坐。右承旨鄭民始坐直。左副承旨金鍾秀坐直。右副承旨兪彦鎬受由在外。同副承旨尹弘烈坐。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
金鍾秀啓曰。明日國忌齋戒。再明日國忌正日。此日視事頉稟。傳曰。知道。
정조 0년
鄭民始啓曰。大臣備局堂上。依下敎來待矣。
정조 0년
又傳于曰。魂殿進止長番朴宜民。越俸一等。
정조 0년
有政。吏批。判書李重祜進。參判徐浩修受由在外。參議未差。左副承旨金鍾秀進。以尹弘烈爲承旨。洪樂性爲刑曹判書。李秉鼎爲大司成。李𡊠爲同義禁。李得老爲敦寧判官。尹翼商爲假引儀。金樂洙爲鏡城判官。黃景源爲知春秋。申光儀爲假監役。黃檃爲引儀。宋文載爲左尹。金成勵爲崇靈殿參奉。金尙离爲智陵別檢。李福源爲漢城判尹。鄭宇淳爲奉常正。
정조 0년
兵批。兼判書具善復次對進。參判鄭昌聖試官進。參議宋載經試官進。參知徐有防入直進。左副承旨金鍾秀進。副護軍任濟遠。副司直李溎李秉鼎。副司果韓後翼。
정조 0년
吏曹口傳政事。以鄭弘淳爲延接都監提調。洪樂性爲館伴。郞廳八申應顯趙鼎耇朴道翔李琜丁載遠沈定鎭金奎祥尹達東。公事郞廳邊聖和。
정조 0년
傳于金鍾秀曰。次對承旨入侍。
정조 0년
又傳于曰。中官吳喜錫禁推。
정조 0년
金鍾秀。以弘文館言啓曰。本館上番應敎尹弘烈。以今日奉常寺合謚事。晝仕出去之意。敢啓。傳曰。知道。
정조 0년
鄭民始。以兵曹言啓曰。卽伏見慶尙左水使白東毅。全羅右水使李鼎炳。水操後試射放啓本。則管下各邑鎭中。試射放居末邑鎭段。只以監色。從輕重決棍云。而該邑鎭。常時不能鍊習。致有此試藝。居末各邑鎭軍器舟什。雖有些少執頉。其所破傷。不過一時修改之物。則莫重習操。如是執頉以啓。其在戎政。誠甚疎虞。當該居末邑鎭與軍器執頉守令邊將。推考警責。何如。傳曰。允。
정조 0년
又以兵曹言啓曰。在前勅使時。館所立待馬。例以三南驛馬。輪回待令矣。今番勅使時。慶尙道驛馬六匹。今九月二十日。京中逢點之意。本道監司處。分付。何如。傳曰。允。
정조 0년
又以刑曹言啓曰。保放罪人鄭鳳章等。從輕重處決事。親承聖敎矣。取考各人等前後招辭。則鄭鳳章窺見圍內之狀。極爲無嚴。而此與科場用情有異。雖無當施之律。不可尋常處之。沈大福則渠以禁亂羅將。被捉人鄭鳳章。私自放送。殊無嚴科場之意。竝刑推一次放送。四館所書吏李亨老。雖無交通擧子之跡。與擧子私自酬酢之狀。亦涉無嚴。而旣施刑訊。決杖八十放送。內工房書員全時明李尙濂。臺鑑書吏金光澤廉孝遴。禁亂所書吏李德裕等。雖無情跡之可疑。其在嚴科場杜後弊之道。不可全然放釋。竝決杖六十放送。衛軍崔德還李乫唐薛古高里等。雖無可疑之狀。其在懲後之道。不可無飭。竝決笞三十放送。羅將金秀鎭崔國柱等。元無可罪之端。分揀放送之意。敢啓。
정조 0년
李義翊。以義禁府言啓曰。韓翼謩金相福。中道付處事。承傳。啓下矣。韓翼謩黃海道豊川府中道付處。金相福江原道平海郡中道付處。而以承傳內辭意。具罪目。依例發遣府都事。押送于各其配所。何如。傳曰。允。